เข้มงวดรับรถโบรกเกอร์
ลดความเสี่ยงรับมือน้ำท่วมคุ้มภัยจ่ายเคลมไม่ถึง2ล้าน
26 ต.ค. 2554

ลดความเสี่ยงรับมือน้ำท่วมคุ้มภัยจ่ายเคลมไม่ถึง2ล้าน
บริษัทประกันปรับแผนคุมเข้มจ่ายรถชั้น 1 ไม่เกิน 2 ล้าน
แหล่งข่าวจากบริษัทนายหน้าประกันภัย (โบรกเกอร์) เปิดเผยว่า ขณะนี้บริษัทประกันภัยเริ่มเข้มงวดในการรับลูกค้าจากบริษัทนายหน้ามากขึ้น เพื่อลดความเสี่ยงจากเหตุการณ์น้ำท่วมอย่างเช่น กรณีของบริษัท ประกันคุ้มภัย ได้แจ้งให้บริษัทโบรกเกอร์ทราบว่าในช่วงนี้หากจะทำประกันรถชั้น 1 จะไม่รับรถของลูกค้าที่มีทุนประกันสูงๆ เช่น รถยุโรปหรือรถนำเข้าจะไม่รับประกัน เพราะจะรับทำประกันให้กับรถที่มีทุนประกันไม่เกิน 2 ล้านบาทเท่านั้น เพื่อลดความเสี่ยงจากการจ่ายค่าสินไหม
นอกจากนี้ พนักงานของบริษัท ประกันคุ้มภัย ต้องเป็นผู้ตรวจสภาพรถของลูกค้าด้วยตัวเอง และมีการลองติดเครื่องยนต์ดูด้วย เพื่อทดสอบดูว่าตัวรถได้จมน้ำท่วมมาหรือไม่ จากเดิมที่บริษัทโบรกเกอร์สามารถตรวจสภาพรถลูกค้าแทนได้ ส่วนบริษัท กรุงเทพประกันภัย นั้น ช่วงนี้ก็ได้หยุดรับงานประกันภัยรถยนต์จากบริษัทโบรกเกอร์เป็นการชั่วคราว ขณะที่บริษัทประกันภัยอื่นก็ยังรับงานเป็นปกติ เช่น บริษัท เมืองไทยประกันภัย และบริษัท ทิพยประกันภัย แต่ถ้าเป็นประกันภัยทรัพย์สินที่มีความคุ้มครองเกี่ยวกับภัยจากน้ำท่วมทุกบริษัทประกันก็หยุดรับงานหมด
แหล่งข่าวจากบริษัท เอ็มเอสไอจี ประกันภัย เปิดเผยว่า ในช่วง 2-3 เดือนที่ผ่านมา ก่อนที่น้ำจะท่วมหนักในหลายจังหวัด บริษัทก็ได้เริ่มนำแบบประกันรถชั้น 3 พิเศษ ที่ให้ความคุ้มครองเพิ่มถึงภัยจากน้ำท่วมออกมาขายให้กับลูกค้า โดยคิดเบี้ยตั้งแต่ 7,000-8,900 บาท และให้ความคุ้มครองความเสียหายที่เกิดจากน้ำท่วมถึงคันละ 12 แสนบาท แต่เมื่อสัปดาห์ที่ผ่านมาบริษัทได้ประกาศหยุดขายประกันประเภทนี้แล้ว เนื่องจากเกรงว่าจะมีปัญหาเรื่องการนำรถที่ถูกน้ำท่วมไปแล้วถึงค่อยมาทำประกัน
นายนิค จันทรวิทุร กรรมการผู้จัดการ เอเชียประกันภัย กล่าวว่า บริษัทได้เลื่อนการเปิดตัวแบบประกันชั้น 3 พิเศษที่ให้ความคุ้มครองถึงภัยน้ำท่วมออกไปเช่นกัน เนื่องจากเกรงว่าจะมีปัญหาเรื่องการเคลมค่าสินไหมกับลูกค้า หากรถถูกน้ำท่วมไปแล้วถึงค่อยมาทำประกันภายหลัง